NK Krajišnik Velika Kladuša

**NK Krajišnik Velika Kladuša** je nogometni klub iz Velike Kladuše, Bosna i Hercegovina. Takmiči se u Drugoj nogometnoj ligi Federacije Bosne i Hercegovine - Zapad.

## Historija 
NK Krajišnik je prvu organizovanu i zabilježenu utakmicu odigrao u Cazinu, protiv tamošnje “Krajine” 23. jula 1933. godine.

U jesen 1938. godine kladuška nogometna ekipa je i zvanično registrirana u sportski klub pod imenom “Jedinstvo”. Ova godina se uzima i kao godina osnivanja “Krajišnika” a u njegovom osnivanju učestvovali su tadašnji kladuški omladinci Tono Hrovat, Fadil Šerić, Stevo Babić i Nina Miljković. Prva utakmica “Krajišnika” bile je i prva pobjeda protiv ekipe “Topuskog” a rezultat je bio 2:1. Do početka Drugog svjetskog rata “Krajišnik” je igrao svoje utamice na “Pajazetovića barama”. Nakon završetka rata došlo je do obnove Kluba a 1946. godine donešena je odluka da se Klub zove NK “Partizan”. Međutim, taj naziv je trajao do 1948. godine kada je “Krajišnik” registiran u Fudbalskom podsavezu Bihać i kada je promijenio naziv u NK “Krajišnik” kojeg nosi i danas. Tadašnju Upravu vodio je Ibro Gračanin.
1953. godine na čelo “Krajišnika” došao je Sulejman Hušidić koji je momčad doveo u vrhunsku formu i kada su zabilježene i prve pobjede nad “jačim ekipama” što je odvelo Klub u veći rang takmičenja. Nakon ovih uspjeha došlo je do zatišja pa i do prekida takičenja 1961. godine da bi se 1963. klub ponovo aktivirao. Iz tog vremena je zabilježen i najveći uspjeh “Krajišnika”, pehar seniora Bosne i Hercegovine koji je osvojen 1967. godine.

U sezoni 1974/75 godine pet kola prije kraja prvenstva “Krajišnik” sebi osigurao ulazak u ligu Banjalučke zone. U sezoni 1975/76 “Krajišnik” je utakmice igrao na stadionu cazinske “Krajine” jer se gradio današnji Gradski stadion u Velikoj Kladuši a prve utakmice na novom stadionu su odigrane već u sezoni 1976/77 godine. Prva utakmice na novom stadionu je odigrana protiv “Borca” iz Bosanske Dubice, rezultat je bio 2:2 a za “Krajišnik” su nastupili: Feriz, Talakić, Šabić, Karajić, Gluhalić, Čelan, Muminović, Hušidić, Redžepagić, Gračanin, Mandić i Vidmar. 1979. godine “Krajišnik” ulazi u republičku ligu Bosne i Hercegovine. Ovo je veliki uspjeh za klub kojeg je tada vodio Hakija Beganović a nastupali su: Hušidić, Vidmar, Mandić, Gračanin, Momčilović, Talakić, Šabanagić, Božić, Pečenković, Karajić, Mustafić i Haskić. Do početka rata u Bosni i Hercegovini “Krajišnik” je bio u ovoj ligi sa različitim uspjesima od sezone do sezone.

Nakon 1995. godine ponovo kreće obnova “Krajišnika” koji se tada takmičio u Prvoj ligi Unsko-sanskog kantona  i tu se takmičio do 1997. godine kada je formirana Druga liga – Centar u koju je ušao i “Krajišnik”. 1998. formirana je Prva “B” liga Bosne i Hercegovine u kojoj je “Krajišnik” bio kandidat za prvo ali se na kraju morao zadovoljiti trećim mjestom. 1999. godine osnovana je Omladinska škola “Krajišnika” a to je vrijeme kada se Klub našao u Drugoj ligi Federacije BiH – grupa Zapad gdje je “Krajišnik” nastupao do sezone 2008/2009. U ovoj sezoni ekipa “Krajišnika” je jurišala na vrh tabele i u zadnjoj utakmici doigravanja na domaćem stadioni ekipa “Krajišnika” je pobijedila ekipu Busovače 6:0. Strijelci su bili: Kahrimanović, Ernest Šabić, Samir Šabić, H. Pajazetović, E. Sarajlija, A. Delić. Najboljim igračem proglašen je Samir Šabić a klub je ušao u Prvu ligu Federacije Bosne i Hercegovine. U ovom takmičenju “Krajišnik” se takmiči do 2013. godine kada Uprava kluba donosi odluku o istupanju iz Prve lige Federacije Bosne i Hercegovine a kao razlog je navedena teška finansijska situacija u klubu čime je “Krajišnik” prebačen u najniži rang takmičenja. U to vrijeme su se mijenjale Uprave a klub se čak našao pred samim gašenjem. U augustu 2016. godine na čelo “Krajišnika” dolazi Gračanin Slobodan, nekadašnji igrač ovog kluba te  postavlja nove temelje kluba.

## Uspjesi 
***Druga liga FBiH - Zapad II**
****Datoteka:Cup Winner.png (1)**: 2008/09.

## Plasman po sezonama 
## Reference 
## Vanjski linkovi 
*NK Krajišnik Velika Kladuša na facebook.com

Krajišnik
Kategorija:Nogometni klubovi osnovani 1938.
Kategorija:Sport u Velikoj Kladuši
Kategorija:1938. u Bosni i Hercegovini